CELEX: 32012R1181
Language: hu
Date: 2012-12-10 00:00:00
Title: A Bizottság 1181/2012/EU végrehajtási rendelete ( 2012. december 10. ) a 2012-ben szüretelt szőlő felhasználásával előállított bor alkoholtartalmának növelésére vonatkozó határértékek emelésének bizonyos borvidékek tekintetében történő engedélyezéséről

11.12.2012   
            
            
               HU
            
            
               Az Európai Unió Hivatalos Lapja
            
            
               L 337/44
            
         A BIZOTTSÁG 1181/2012/EU VÉGREHAJTÁSI RENDELETE
   (2012. december 10.)
   a 2012-ben szüretelt szőlő felhasználásával előállított bor alkoholtartalmának növelésére vonatkozó határértékek emelésének bizonyos borvidékek tekintetében történő engedélyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 121. cikke harmadik bekezdésére,
   mivel:
   
               (1)
            
            
               Az 1234/2007/EK rendelet XVa. mellékletének A.3. pontja előírja, hogy a rendkívül kedvezőtlen időjárású években a tagállamok kérhetik a bor térfogatszázalékban számított alkoholtartalmának növelésére vonatkozó határértékek legfeljebb 0,5 %-kal való emelését.
            
         
               (2)
            
            
               Dánia, Svédország és az Egyesült Királyság kérte a 2012-ben szüretelt szőlőből előállított bor alkoholtartalmának növelésére vonatkozó határértékek emelését, mivel az időjárási feltételek a vegetációs időszakban egyes földrajzi területeken rendkívül kedvezőtlenek voltak.
            
         
               (3)
            
            
               A 2012. évi rendkívül kedvezőtlen időjárási feltételek miatt az 1234/2007/EK rendelet XVa. mellékletének A.2. pontjában a természetes alkoholtartalom növelésére vonatkozóan előírt határértékek bizonyos borvidékek esetében nem teszik lehetővé olyan borok előállítását, amelyek összes alkoholtartalma megfelelő, holott lenne rájuk piaci kereslet.
            
         
               (4)
            
            
               Ezért helyénvaló engedélyezni a Dániában, Svédországban és az Egyesült Királyságban 2012-ben szüretelt szőlőből előállított bor alkoholtartalmának növelésére vonatkozó határértékek emelését.
            
         
               (5)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az e rendelet mellékletében felsorolt földrajzi területeken – az 1234/2007/EK rendelet XVa. mellékletének A.2. pontjától eltérve – a 2012. évben szüretelt friss szőlő, valamint a 2012-ben szüretelt szőlőből előállított szőlőmust, részben erjedt szőlőmust, még erjedésben levő újbor és bor térfogatszázalékban számított természetes alkoholtartalma legfeljebb 3,5 térfogatszázalékkal növelhető.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. december 10-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      MELLÉKLET
      
         Azok a földrajzi területek, amelyekre vonatkozóan az 1. cikknek megfelelően engedélyezett az alkoholtartalom-növelésre vonatkozó határérték emelése
      
      
                  Tagállam
               
               
                  Földrajzi területek
               
            
                  Dánia
               
               
                  Az összes borvidék
               
            
                  Svédország
               
               
                  Az összes borvidék
               
            
                  Egyesült Királyság
               
               
                  Az összes borvidék